Rusuhan Hong Kong 1967

Faktor utama

Rusuhan ini banyak melibatkan pekerja dari sektor-sektor perkapalan, teksi, simen dan tekstil. Banyak daripada anggota ini turut menanggotai Hong Kong Federation of Trade Unions yang berhubungan rapat dengan pemerintah pusat China di Beijing.
Faktor serantau turut merumitkan keadaan: jajahan Portugis Makau digoncang kejadian rusuhan antara warga penyokong komunis setempat menyerang pemerintahan Portugis sana yang mendorong kepada rundingan antara kedua-dua pihak ini, pihak Portugis bersetuju menyerahkan kekuasaan Makau kepada China secara de facto. Hong Kong turut menyaksikan seberapa tunjuk perasaan berikutan Revolusi Kebudayaan yang berlaku di seberang sempadan Tanah Besar di mana Pengawal Merah bermaharajalela menahan dan menyeksa sebarang orang yang disyaki mempertikaikan pemikiran dan fahaman Mao Zedong.

Rusuhan San Po Kong

Pada awal bulan Mei, suatu pertelingkahan besar tercetus antara pekerja-pekerja dalam suatu kilang bunga tiruan di San Po Kong. Polis rusuhan dipanggil ke kawasan kilang untuk mengawal keadaan pada 6 Mei -  21 orang pekerja ditahan manakala banyak lain yang cedera.
Pada keesokan harinya, ramai orang penyokong komunis berkerumun di pusat kota memengang sepanduk menyuarakan kesetiaan mereka kepada pihak Komunis. Para perusuh ini bertembung dengan Pasukan Polis Hong Kong yang memberkas sebanyak 127 orang. Suatu perintah berkurung turut dikenakan ke atas seluruh Hong Kong.

Pembunuhan Lam Bun

Lam Bun (林彬 [lam ban], lahir 1929) merupakan seorang pengulas di stesen Commercial Radio Hong Kong yang pada ketika itu sangat mengkritik para haluan kiri (yakni penyokong komunis) sehingga beliau sering melakukan program satira terhadap mereka. Kegiatan sebegini menaikkan kemarahan warga pendokong komunis ini sehingga beliau sering dijolok sebagai seorang "pembelot".
Pada pagi hari 24 Ogos 1967, beliau dan seorang sepupunya Lam Kwong-hoi (林光海) dalam perjalanan ke tempat kerjanya diserbu segerembolan simpatisan komunis yang menyamar sebagai buruh jalanan, gerombolan ini menghalang kedua-dua mereka dari keluar sambil membakar kereta Lam dengan petrol. Kedua-dua mereka berjaya diselamatkan dan dibawa ke hospital namun Lam meninggal dunia akibat luka dialaminya, manakala sepupunya turut meninggal beberapa hari selepas itu.

Peredaan

Pada bulan Disember, Perdana Menteri China Zhou Enlai mengarahkan semua kelompok komunis di Hong Kong menghentikan serangan mereka. Hal ini menamatkan keganasan yang berlaku selama 18 bulan.

Perangkaan korban

Puluhan orang terkorban dalam rusuhan ini sama ada bertembung dengan polis atau militia mahupun terperangkap dalam keganasan yang berleluasa ketika itu.

Peristiwa susulan

Kerugian jutaan dolar ditanggung hasil keadaan dahsyat merosakkan harta benda di kota ini. Malah, ada penduduk yang hilang kepercayaan terhadap keutuhan tempat ini sehingga ramai yang menjual harta benda mereka dan berhijrah ke luar negara.
Tindakan Pasukan Polis Hong Kong meredakan keadaan yang berdarah ini mendapat pujian daripada kerajaan British sendiri. Malah, Ratu Elizabeth II sendiri mengurniakan piagam diraja kepada badan polis tersebut lalu mendapatkan pengiktirafan diraja (sebagai Polis Diraja Hong Kong - Royal Hong Kong Police Force) pada tahun 1969 sehingga Hong Kong diserahkan kekuasaannya kepada Republik Rakyat China pada tahun 1997.
Banyak kelompok yang berkait rapat dengan Beijing segera dihapuskan manakala seberapa anggota yang terselamat dipalit nama dan dipandang hina lagi-lagi kerana perkaitan mereka dengan pembunuhan warga awam tidak berdosa. Walau bagaimanapun, ada yang muncul daripada pengalaman ini sebagai tokoh utama mempengaruhi politik Hong Kong. Salah satu parti politik utama di Hong Kong, Democratic Alliance for the Betterment and Progress of Hong Kong, misalnya ditubuhkan seberapa penggiat yang terlibat langsung dalam rusuhan ini memperjuangkan fahaman Marxisme dalam Hong Kong.